TARYBOS DIREKTYVA
1991 m. kovo 21 d.
devintą kartą iš dalies keičianti Direktyvą 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo
(91/173/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100a straipsnį,
atsižvelgdama į Komisijos pasiūlymą (1),
bendradarbiaudama su Europos Parlamentu (2),
atsižvelgdama į Ekonomikos ir socialinių reikalų komiteto nuomonę (3),
kadangi turi būti priimtos nuoseklaus vidaus rinkos kūrimo priemonės laikotarpiui iki 1992 m. gruodžio 31 d.; kadangi vidaus rinką sudaro vidaus sienų neturinti erdvė, kurioje užtikrinamas laisvas prekių, žmonių, paslaugų ir kapitalo judėjimas;
kadangi pentachlorfenolis (CAS Nr. 87-86-5) ir jo junginiai yra žmogui ir aplinkai, ypač akvatorijai, pavojingos medžiagos; kadangi tų cheminių medžiagų naudojimas turėtų būti reglamentuojamas;
kadangi tam tikrų valstybių narių priimti pirmiau nurodytų medžiagų arba jų turinčių preparatų naudojimo arba pardavimo apribojimai turi tiesioginės įtakos vidaus rinkos kūrimui ir funkcionavimui; kadangi todėl būtina suderinti šios srities valstybių narių įstatymus ir atitinkamai iš dalies pakeisti Direktyvos 76/769/EEB (4) su paskutiniais pakeitimais, padarytais Direktyva 89/678/EEB (5), I priedą;
kadangi Komisija sukurs koordinuotą Bendrijos strategiją dėl medienai apsaugoti skirtų cheminių produktų pateikimo į rinką ir naudojimo; kadangi ši strategija bus pagrįsta valstybių narių teikiama informacija, ypač apie riziką žmogui ir aplinkai, kartu atsižvelgiant į įvairias valstybėse narėse iškilusias medienos apsaugos problemas;
kadangi ši direktyva nedaro įtakos šiuo metu galiojantiems Bendrijos teisės aktams dėl galimo atitinkamų medžiagų ir preparatų griežtesnių naudojimo darbo vietoje apribojimų priėmimo valstybėse narėse,
PRIĖMĖ ŠIĄ DIREKTYVĄ:
1 straipsnis
1. Direktyvos 76/769/EEB I priedas papildomas šiuo punktu:
23. Pentachlorfenolis (CAS Nr. 87-86-5) ir jo druskos bei esteriai
į rinką pateiktose cheminėse medžiagose arba preparatuose koncentracija neturi būti 0,1 % masės arba didesnė.
Išimties tvarka ši nuostata netaikoma medžiagoms ir preparatams, skirtiems naudoti pramonės įrenginiuose, iš kurių pentachlorfenolis (PCP) negalėtų pasišalinti ir (arba) būti pašalintas kiekiais, didesniais už nustatytus galiojančiais teisės aktais:
a)
medienai apdoroti.
Tačiau apdorotoji mediena negali būti naudojama:
-
pastatų viduje dekoratyviniams ar kitiems tikslams (gyvenamuosiuose namuose, darbui, laisvalaikiui);
-
gaminti talpykloms, skirtoms augalams auginti, ir pakartotiniam apdorojimui, gaminti pakuotėms, kurios gali liestis su žaliavomis, tarpiniais ir (arba) gatavais produktais, skirtais žmonių ir (arba) gyvūnų maistui, arba su kitomis medžiagomis, galinčiomis šiuos produktus užteršti, ir pakartotinai apdorojimui;
b)
pluoštams ir didelio atsparumo tekstilės gaminiams, neskirtiems aprangai arba dekoratyvinei apdailai, impregnuoti;
c)
kaip gamybos procesų sintezės ir (arba) technologijos agentas;
d)
kaip specialią išimtį valstybės narės gali atskirai kiekvienu atveju leisti jų teritorijoje tam tikros srities profesionalams vykdyti in situ, o kultūros, meno ir istorinę svarbą turinčių pastatų remontinį apdorojimą, arba avariniais atvejais apdoroti medieną ir mūrą, užkrėstą sausojo puvinio grybeliu (Serpula lacrymans) ir rudojo puvinio grybeliu.
Šios išimtys turi būti dar kartą išnagrinėtos atsižvelgiant į žinių ir technologijos pažangą ne vėliau kaip po trejų metų nuo šios direktyvos įgyvendinimo.
Visais atvejais:
a)
pentachlorfenolyje, naudojamame atskirai arba kaip preparatų, kuriems taikomos pirmiau nurodytos išimtys, komponentas, bendras heksachlordibenzparadioksino (H6CDD) kiekis turi būti mažesnis kaip keturios milijoninės dalys (ppm);
b)
šios medžiagos ir preparatai negali būti:
-
pateikti į rinką kitoje nei 20 litrų arba didesnėje pakuotėje;
-
parduodami plačiajai visuomenei.
Nepažeidžiant kitų Bendrijos nuostatų dėl pavojingų medžiagų ir preparatų klasifikavimo, pakavimo ir ženklinimo įgyvendinimo, tokių preparatų pakuotės turi būti paženklintos aiškiu ir neištrinamu užrašu:
„Skirta tik gamybai ir profesionaliam naudojimui“.
Be to, ši nuostata neturi būti taikoma atliekoms, kurioms taikomos Direktyvos 75/442/EEB ir 78/319/EEB.“
2 straipsnis
1. Valstybės narės iki 1991 m. gruodžio 31 d. pateikia Komisijai šios direktyvos taikymo srityje priimtų pagrindinių nacionalinės teisės aktų nuostatas.
2. Valstybės narės priima įstatymus ir kitus teisės aktus, kurie, įsigalioję iki 1992 m. liepos 1 d., įgyvendina šią direktyvą. Apie tai jos nedelsdamos praneša Komisijai.
3 straipsnis
Ši direktyva skirta valstybėms narėms.
Priimta Briuselyje, 1991 m. kovo 21 d.